De fleste Aalborgensere er vilde med Aalborg, og nu har den amerikanske avis, New York Times, også fået øje på Nordjyllands hovedstad. De har netop udgivet deres liste over de 52 steder, man skal besøge i 2019, og her har de placeret Aalborg på en flot 8. plads. Aalborg er i top ti med Puerto Rico, den indiske by Hampi, Sanata Barbara, Panama, München, den israelske by Eilat, den japanske ø Setouchi Island, Azorerne i Protugal og Ontario Ice caves i Canada. Det betyder også, at Aalborg slår kendte og velbesøgte destinationer som Las Vegas, Los Angeles og New York. - Det fortæller os jo, at den meget positive udvikling, som Aalborg er inde i - den byudvikling, der pågår, og den måde, vi markedsfører byen på - bliver bemærket internationalt, siger han. - At det, Aalborg vil med sin udvikling, også er det, som verden efterspørger. Og det er en bekræftelse af, at vi gør det rigtige i Aalborg , siger Rasmus Jerver, direktør i VisitAalborg. Vild med Aalborgs forvandling New York Times begrunder ikke, hvorfor Aalborg og de 51 andre destinationer er med på deres liste '52 Places to Go in 2019', men roser blandt andet Aalborgs forvandling til en kulturel storby og er især vilde med havnepromenaden. - Engang sejlede store vikingeskibe ind i Limfjorden. I dag har byen et kunstnerisk udtryk med store bygninger på Aalborgs havnepromenade, skriver New York Times. Herunder anbefaler den amerikanske avis, at turister besøger Musikkens Hus, Utzon Center, Vestre Fjordpark, Aalborg Streetfood og kulturhuset Nordkraft De skriver også om alle de nye ting, der kommer til at ske i Aalborg i den kommende tid. Heriblandt at Nordkraft kan fejre 10 års jubilæum til september og om Spritten som omdannes til Cloud City af den kendte arkitekt Bjarke Ingels. Borgmesteren: - Det er så fedt Aalborgs borgmester Thomas Kastrup Larsen er stolt over den anerkendelser New York Times har givet byen, og på hans Facebook-side skriver han, hvor meget han glæder sig til at tage i mod nye turister. Du kan se hele New York Times liste, over steder man skal besøge i 2019 her .

Opsummering:
En af verdens største aviser, New York Times, har givet Aalborg en flot 8. plads på deres årlige liste over steder, man skal besøge i 2019.